ज्योतिरादित्य सिंधिया ने वोटर लिस्ट में हेर-फेर का ब्यौरा देते हुए कहा कि कई वोटरों के नाम एक ही पोलिंग बूथ पर चार-पांच जगह हैं। इसी तरह कई ऐसे मामले हैं जिसमें उसी व्यक्ति का नाम दूसरे पोलिंग बूथ पर भी एक से अधिक संख्या में अलग-अलग नामों से है, जबकि फोटो और पिता का नाम एक ही है। ऐसे मामले भी काफी हैं जिनमे एक ही वोटर का नाम आस-पास की दो विधानसभा की वोटर लिस्ट में है। एक ही व्यक्ति का दो से पांच बार सूची में अलग-अलग नाम दर्ज है। जबकि कुछ मामलों में तो दो दर्जन बार। एक महिला का नाम कहीं पुरुष तो कहीं महिला के रुप में 26 जगह शामिल किये जाने का उन्होंने दस्तावेज भी दिखाया। सिंधिया ने कहा कि यह सीधे सीधे प्रजातंत्र के हृदय में छुरी भोंकने जैसा है।